﻿ RECENZII ELENA ZAMFIR și IULIANA PRECUPEȚU (coord.), Calitatea Vieții: un proiect pentru România , Editura Academiei Române, București, 2018, 415 p. Editura Academiei Române, București (2018), aduce în atenția celor interesați volumul Calitatea Vieții: un proiect pentru România – o colecție de studii de autor despre starea societății românești, dincolo de ideologii, perspective partizane și influențe subiective, precum și despre o viziune argumentată pentru susținerea angajamentului de a genera o dezvoltare stabilă și solidă în România, capabilă să ofere oamenilor care trăiesc aici condițiile de a-și maximiza șansele de dezvoltare și evoluție personală, o stabilitate și o predictivitate a raporturilor sociale și un parteneriat autentic și onest între stat și cetățeni. Calitatea Vieții: un proiect pentru România este rezultatul unei ample munci de cercetare a sociologilor din cadrul Institutului de Cercetare a Calității Vieții, cu scopul declarat de a fundamenta pe baze științifice un proiect care să ducă România în Europa din perspectiva calități vieții cetățenilor săi. Volumul își datorează apariția în mod deosebit perseverenței și tenacității celor doi coordonatori, Elena Zamfir și Iuliana Precupețu, cărora le revine meritul de a cristaliza studiile în domeniu, de a oferi cititorului o perspectivă coerentă și integrată asupra vastului domeniu tratat. Mai mult decât atât, cei doi coordonatori își asumă inițierea celor ce doresc să studieze sau măcar să cunoască tematica volumului, realizând o prezentare a acestuia în care surprind aspectele esențiale din fiecare problemă sau dimensiune tratată în lucrare. Studiile autorilor au fost integrate în două părți: una dedicată dimensiunilor calității vieții , cealaltă indicatorilor obiectivi ai calității vieții, care sunt precedate de un documentar introductiv realizat de Elena Zamfir , în care conceptul de calitate a vieții este adus în fața publicului cititor, dezvăluindu-i-se profunzimea sa atât la nivel teoretic, cât și pragmatic, ca direcție de acțiune a colectivității sau strategie de maximizare a satisfacției legată de viață. Volumul aduce cititorului în final o analiză sociologică privind evoluția tematicii calității vieții oferită de Cătălin Zamfir și o incursiune în istoria și rezultatele institutului, intitulată Institutul de Cercetare a Calității Vieții (ICCV) în politici publice timp de 28 de ani, efectuată de Cătălin Zamfir și Alin Casapu . Apreciem că este util și necesar să completăm această scurtă invitație la studiu și documentare prin evidențierea punctelor esențiale ale temelor prezentate în cele două părți principale ale lucrării, în dorința de oferi cititorului un reper pentru a-și focusa lectura în acord cu propriile obiective de informare. Prima parte a lucrării este structurată într-un format de șase capitole prezentate într-o succesiune logică și integrativă, oferind posibilitatea înțelegerii modului în care fiecare dimensiune funcționează intercondiționată de celelalte. Pentru început este propusă o Analiză a sistemului de educație din România din perspectiva obiectivelor pe termen mediu și lung realizată de Gabriela Neagu . Autoarea oferă o amplă confruntare cu realitatea situației acestui domeniu extrem de important pentru orice proiect de dezvoltare socioeconomică și provocare de a privi lucrurile dintr-o perspectivă pluridisciplinară, în conceperea politicilor publice de dezvoltare în România. În baza expertizei acumulate sunt identificate obiectivele și țelurile prioritare ale acestor politici și sunt prezentate propuneri concrete de urmat pentru a fi evitate perturbările și derapajele din trecut spre a conduce reforma sistemului de învățământ către îndeplinirea standardelor de competitivitate impuse de o piață a muncii tot mai exigentă și mobilă. CALITATEA VIEŢII, XXIX, nr. 3, 2018, p. 307–310 308 RECENZII 2 Analiza sistemului de educație este urmată de o prezentare realizată de Iuliana Precupețu și Cosmina-Elena Pop , care propun o argumentare a introducerii și utilizării unui cadru de analiză și intervenție bazat pe factorii determinanți ai stării de sănătate, în acord cu strategia UE 2020 în domeniul sănătății și cadrul propus de OMS (WHO-2010), reușind să aducă în atenție o adaptare la realitățile românești a obiectivelor și standardelor evidențiate de WHO-2014. În legătură cu tema tratată anterior este abordată situația Resurselor financiare și umane pentru sistemul de sănătate din România, în cadrul căreia Cristina Tomescu propune răspunsuri argumentate temerilor și frământărilor generate în mediul sociopolitic și economic românesc. Evidențiind situația subfinanțării sistemului de sănătate românesc și efectele acestei perpetue politici este evidențiată problema fundamentală a actualei stări de lucruri. Și anume faptul că în ciuda eforturilor considerabile din ultimii ani nu s-a reușit aducerea corupției din sistem la un nivel neproblematic, obturarea ,,găurilor prin care se scurg resurse importante” și schimbarea aspectelor normative și mentalităților care permit deturnarea resurselor, atâtea câte sunt, de la cursul firesc al satisfacerii nevoilor beneficiarilor și soluționării problemelor sistemului. Un amplu și consistent capitol al acestei părți a lucrării este cel în care Simona Ilie și Ana Maria Preoteasa tratează ceea ce constituie un motiv de îngrijorare pentru România ultimelor trei decenii – ocuparea și sursele de vulnerabilitate ce decurg din caracterul acesteia în țara noastră . Analiza realizată se bazează pe datele rezultate din efortul autoarelor de documentare a studiului și procedurile științifice de testare și interpretare. Nu putem să nu remarcăm concordanța dintre acestea și ceea ce spun indicatorii din piața muncii, fapt ce ne conduce la ideea unei validități predictive ridicate și la aprecierea valorii propunerilor pentru diminuarea vulnerabilităților și conceperea unor Planuri naționale de ocupare consonante cu strategia europeană în domeniu. În continuare, Cosmin Briciu prezintă una dintre cele mai disputate dimensiuni ale calității vieții în România, cel al condițiilor de locuit . Pornind de la situația paradoxală determinată de contradicția existentă între indicatorii europeni care plasează țara noastră pe cele mai scăzute niveluri în privința variabilelor ce descriu calitatea locuirii şi satisfacţia declarativă a populaţiei din România faţă de acest descriptor, autorul realizează o incursiune din perspectivă istorică care explică în mod obiectiv situaţia prezentă, cu aspecte dramatice a problemelor legate de condiţiile de locuit, în faţa cărora autorităţile au manifestat o vădită tendinţă de minimalizare sau evitare a implicării. Finalul primei părţi a lucrării este axat pe calitatea guvernării. Autorii – Monica Marin, Adriana Neguţ, Claudia Petrescu, Iulian Stănescu şi Manuela Sofia Stănculesu îşi propun şi reuşesc să conducă cititorul de la distincţiile şi intercondiţionările dintre ceea ce presupune calitatea guvernării şi calitatea administraţiei publice către provocările implicate de e-guvernare – procesul prin care se doreşte îmbunătăţirea serviciilor furnizate cetăţenilor, a calităţii vieţii acestora şi creşterea satisfacţiei legate de administraţia publică. A doua parte a lucrării este dedicată indicatori(lor) obiectivi ai calităţii vieţii, adică aspectelor materiale ale domeniului abordat. În această parte sunt evidenţiaţi, pe parcursul a zece capitole, factorii care descriu obiectiv ceea ce este resimţit la nivel subiectiv în societate ca un standard de viaţă nesatisfăcător. Debutul este realizat de Simona Ilie, care abordează indicatorul bugetul şi nivelul de trai în gospodărie. Capitolul surprinde caracteristica surselor ce asigură traiul în România, unde veniturile din capital/proprietăţi sunt slab reprezentate, fapt ce impune, pentru majoritatea populaţiei un accent puternic pe veniturile din salarii, iar situaţia înregistrată în ceea ce priveşte ocuparea şi măsurile de protecţie şi corecţie a inechităţii veniturilor favorizează un mediu predispus la incapacitatea de asigurare a nevoilor reale ale populaţiei şi sentimente de nesiguranţă. Problema nivelului de trai este tratată şi în capitolele ce urmează. Astfel Maria Livia Ştefănescu are în vedere un alt indicator relevant – consumul mediu în România în perspectivă europeană , printr-o analiză comparativă a acestuia cu cel din celelalte ţări europene, fapt ce indică plasarea României pe ultimul loc dintr-o listă de 31 de state în privinţa acestui indicator. Situaţia nefavorabilă în ceea ce priveşte nivelul de trai se distinge mai clar dacă trecem de la indicatorul consumului mediu la cel referitor la inegalităţile de venituri . În studiul realizat de Ionuţ- Marian Anghel şi Elena Tudor se arată că în ţara noastră s-a înregistrat o creştere a acestora evidenţiind 3 RECENZII 309 o tendinţă diferită de situaţia celorlalte state care au trebuit să parcurgă drumul spre o economie de piaţă (cu excepţia Bulgariei). Această situaţie, arată autorii, se datorează transformărilor macrostructurale de la nivelul economiei româneşti, lipsei voinţei politice de a asigura condiţii de productivitate competitivă europeană şi încercării de a compensa cu salarii mult sub media europeană, fapt ce în timp a condus la agravarea condiţiei salariaților. Un aspect îngrijorător este acela că această tendinţă de control a costurilor muncii cu consecinţe negative pentru cei ce nu dispun de alte resurse decât salariul este menţinută prin decizia preluării efortului fiscal de salariat, diminuarea rolului sindicatelor sau îngreunarea accesului la sursele sau serviciile de ajutor în caz de traversare a unei situaţii nefavorabile. Capitolul intitulat Sărăcia în România, semnat de Mihnea Preotesi pune în discuţie evoluţia acestui fenomen în anii de tranziţie şi cei de reaşezare a economiei şi societăţii româneşti într-o situaţie de echilibru, evidenţiind categoriile de risc şi cele mai puternic afectate, precum şi măsurile ce pot contribui la controlul incidenţei şi severităţii sărăciei. În acord cu aceste posibile măsuri capitolul următor Direcţii în protecţia socială elaborat de Simona Ilie şi S orin Cace aduce în atenţie opţiunile de ameliorare a domeniului protecţiei sociale din perspectiva modelului statului bunăstării. Astfel, autorii atrag atenţia asupra faptului că subfinanţarea asistenţei sociale, lipsa politicilor de ameliorare a sistemului de redistribuire au condus la existenţa unei părţi mari a populaţiei care datorită afectării severe a situaţiei economice şi sociale să nu considere actuala stare ca destinaţie a transformărilor sociale, economice şi politice dorite, fiind imperios necesar ca organismele statale să îşi ajusteze direcţiile de dezvoltare pentru a evita crize sociale sau perturbări ale echilibrului social şi să răspundă nevoilor de echitate, solidaritate, interes comunitar şi echilibru. În capitolul Beneficiile sociale , autorii – Daniel Arpinte, Sorin Cace şi Alexandra Deliu, arată că reformele succesive ale sistemului de beneficii de asistenţă socială nu au avut impactul dorit, iar contribuţia la incluziunea socială nu este corespunzătoare. În consecinţă autorii concluzionează că schimbarea calitativă se poate produce doar printr-o regândire a priorităţilor statului, căruia i se impune de către actualele realităţi asumarea rolului de „partener credibil” pe care cetăţeanul sau grupul vulnerabil să se poată în mod real baza în situaţii existenţiale problematice. Un răspuns referitor la modul cum se poate realiza această schimbare de paradigmă, ilustrată ca necesitate în studiile anterior menţionate, ne este oferit în capitolul intitulat de Elena Zamfir – Spre un sistem integrat de servicii publice în asistenţa socială. În cadrul acestuia este argumentată necesitatea stabilirii unor priorităţi în cadrul politicilor publice, a problemelor sociale, având la bază tipurile de nevoi şi categoriile de beneficiari precum şi direcţiile de acţiune prin care serviciile de asistenţă socială să fie integrate şi puse în acord cu alte servicii comunitare. Toate acestea urmărind asigurarea suportului sistematic pentru toate componentele vieţii omului aflat în dificultate. În continuarea acestei teme se situează şi capitolul următor Tipuri de servicii publice de asistenţă socială, în cadrul căruia Daniel Arpinte aduce în discuţie problemele înregistrate de studiile de specialitate efectuate asupra serviciilor de asistență socială. În ultimul capitol al acestei părţi a lucrării este abordată tema Suportului social pentru vârstnici în România , în cadrul căreia autoarele Mariana Stanciu şi Adina Mihăilescu prezintă rezultatele unui amplu studiu documentar referitor la unul dintre cele mai expuse grupuri cu risc la sărăcie din ţara noastră, evidenţiind problemele din sistem care afectează calitatea vieţii acestora. În final, apreciem efortul de fundamentare ştiinţifică a proiectului de dezvoltare pentru România şi de instaurare a unui cadru care să garanteze funcţionarea unui sistem integrat de servicii publice care să asigure incluziunea celor aflaţi în situaţii dificile sau defavorabile şi să îşi perfecţioneze continuu serviciile menite să crească calitatea vieţii cetăţenilor. Calitatea Vieții: un proiect pentru România constituie un suport de documentare prețios atât pentru responsabilii proiectării și implementării politicilor publice și politicilor sociale, dar și specialiștilor puși în slujba cunoașterii realităților sociale și identificării unor potențiale răspunsuri la vectorii care perturbă starea de bine și funcționarea armonioasă în societate. Lucian Țică 